ย้อนดู 'เมนูขอบคุณพระเจ้า' ของทำเนียบขาว หอยนางรม-เต่า-แรคคูนก็มา 
Oysters used to be a popular ingredient, but Mississippi raccoon was vetoed
วัน Thanksgiving เป็นวันที่คนอเมริกันรำลึกขอบคุณพระผู้เป็นเจ้าที่ช่วยให้ผู้อพยพมาตั้งรกรากในอเมริกาชุดแรกรอดชีวิตมาได้เมื่อเกือบสี่ร้อยปีมาแล้ว สำหรับอาหารในวันขอบคุณพระเจ้านั้น ส่วนใหญ่ครอบครัวอเมริกันจะอบไก่งวง และมีเครื่องใส่ไส้ ซึ่งแตกต่างกันไปตามรสนิยมของแต่ละบ้าน อย่างไรก็ตาม สำหรับบ้านของประธานาธิบดีสหรัฐฯ หรือ ทำเนียบขาวนั้น เมนูในวันขอบคุณพระเจ้าแตกต่างกันไปในแต่ละยุคสมัย ตั้งแต่เครื่องใส่ไส้ไก่งวงที่มีส่วนผสมของหอยนางรมซึ่งเป็นที่นิยมของผู้นำประเทศในยุคปลายคริสตศตวรรษที่ 19 ไปจนถึงปลาร็อคฟิชที่มีมากในลุ่มแน่น้ำโพโตแมค เนื้อเต่าจากชายฝั่งด้านตะวันออกของรัฐแมรีแลนด์ ไปจนถึงแคนเบอร์รี่จากรัฐแมสซาชูเสตส์ เป็นต้น ลีน่า มานน์ นักประวัติศาสตร์ของ White House Historical Association กล่าวว่า อาหารวันขอบคุณพระเจ้าของทำเนียบขาวนั้นไม่มีเมนูตายตัว เนื่องจากส่วนใหญ่ผู้นำสหรัฐฯ จะใช้เวลาวันหยุดเทศกาลนี้ไปร่วมรับประทานอาหารกับครอบครัวในต่างรัฐ หรือที่แคมป์เดวิดซึ่งเป็นสถานที่พักผ่อนส่วนตัวของประธานาธิบดีอเมริกัน แต่ไม่ว่าจะจัดงานเลี้ยงในวันขอบคุณพระเจ้าที่ไหน ดูเหมือนอาหารที่ขาดไม่ได้บนโต๊ะอาหารของผู้นำสหรัฐฯ ในวันสำคัญนี้ คือ ไก่งวง ซึ่งเป็นเมนูประจำมาตั้งแต่ปี ค.ศ. 1873 เมื่อ โฮเรซ โวเซ่ ชายผู้หนึ่งจากรัฐโรดไอส์แลนด์ ส่งไก่งวงมาให้ทำเนียบขาวเป็นประจำทุกปีเป็นเวลา 40 ปีจนกระทั่งเขาเสียชีวิตในปี 1913 และไม่ใช่แต่ไก่งวงเท่านั้น แต่มีชาวอเมริกันจำนวนมากที่ส่งอาหารหรือเนื้อสัตว์ต่าง ๆ มาให้กับทำเนียบขาวเพื่อนำไปปรุงเป็นเมนูในวันขอบคุณพระเจ้าด้วย เช่น ในปี ค.ศ. 1926 เมื่อประธานาธิบดีแคลวิน คูลลิดจ์ ได้รับแรคคูนตัวเป็น ๆ จากผู้สนับสนุนในรัฐมิสซิสซิปปี แต่แทนที่จะนำไปปรุงเป็นอาหารวันขอบคุณพระเจ้า ปธน.คูลลิดจ์และภริยาตัดสินใจนำแรคคูนตัวนั้นไปเป็นสัตว์เลี้ยงและให้ชื่อว่า รีเบคกา พร้อมกับทำปลอกคอสลักว่า "แรคคูนของไวท์เฮาส์" ให้กับรีเบคกาด้วย สำหรับปีนี้ ประธานาธิบดีโจ ไบเดน และภริยา จิล ไบเดน จะใช้เวลาวันหยุดเทศกาลขอบคุณพระเจ้าที่เกาะแนนทัคเก็ต รัฐแมสซาชูเสตส์ ซึ่งเป็นธรรมเนียมปฏิบัติของครอบครัวไบเดนมาตั้งแต่ปี ค.ศ. 1975